**Nummer:** 2719

**Titel:** Flytning og møbeltransport

**Kort titel:** Flyt

**Status:** GOD

**Godkendelsesperiode:** 01-01-2004 og fremefter

**Beskrivelse af jobområdet**

**Definition af jobområdet**

Flyttearbejde består i flytninger for private, virksomheder og offentlige institutioner. Medarbejderen kan emballere og sikre, opbevare, transportere og genplacere flyttegodset efter forudgående planlægning. Medarbejderen kan vurdere flytningens omfang og bistå med beregning af pris.

Medarbejderen anvender teknisk hjælpeudstyr ved løsningen af opgaverne.

Medarbejderen udfører transport af flyttegods i dertil indrettet køretøj. Det drejer sig om lastbiler med over 3,5 tons totalvægt – med og uden påhængskøretøj – og om varebiler, som typisk har en tilladt totalvægt op til 3,5 tons. Der foretages både nationale og internationale transporter.

Flyttearbejde udføres typisk for fremmed regning (vognmandskørsel). Jobområdet er kendetegnet af både små og mellemstore virksomheder og få store virksomheder.

Området omfatter ifølge Danmarks Statistik godt 1500 medarbejdere inden for den del af jobområdet, der udelukkende arbejder med flytteopgaver. Hertil skal lægges ca. 1000, som lejlighedsvis beskæftiger sig med flytteopgaver.

Opgaverne i forbindelse med flyttearbejde udføres af medarbejdere, der har opnået kompetencen gennem en kombination af virksomhedsoplæring og deltagelse på kurser, af faglærte chauffører samt af administrative medarbejdere, mellemledere og selvstændige flyttevognmænd.

Der findes myndighedskrav for at føre varebil, lastbil, lastbil med påhængskøretøj og for unge førere under 21 år af lastbil, fastsat af Rigspolitiet.

Arbejdstilsynet har fastsat regler for erhvervelse af krancertifikat til lastbilmonterede kraner.

Færdselsstyrelsen fastsætter krav til personer, der ønsker tilladelse til at drive vognmandsvirksomhed.

Arbejdstilsynet har udstedt anvisninger for varetagelse af dele af områdets arbejdsopgaver.

**Typiske arbejdspladser inden for jobområdet**

Flyttearbejde består i flytninger for private, virksomheder og offentlige institutioner. Medarbejderen kan emballere og sikre, opbevare, transportere og genplacere flyttegodset efter forudgående planlægning. Medarbejderen kan vurdere flytningens omfang og bistå med beregning af pris.

Medarbejderen anvender teknisk hjælpeudstyr ved løsningen af opgaverne.

Medarbejderen udfører transport af flyttegods i dertil indrettet køretøj.

Inden for flytteområdet stilles der i stigende grad krav til, at arbejdskraften både besidder grundlæggende og højt specialiserede kvalifikationer. Det skyldes ikke mindst, at flytteopgavernes kompleksitet er vokset, og at der i stigende grad stilles krav om nye arbejdsorganisationsformer, hvor teamsamarbejde er en af de nye organiseringsformer, og hvor medarbejdernes kvalifikationer er afgørende for en tilfredsstillende kvalitetsydelse. Flytteopgavernes større kompleksitet giver sig således udtryk i nye og større krav til kvaliteten af flyttearbejdet.

Arbejdet er stadig fysisk krævende, selvom flere og mere avancerede tekniske hjælpemidler vinder frem.

Der findes typisk disse jobfunktioner inden for området:

* Chauffører med primært operative opgaver.
* Flyttemænd.
* Pakmestre og formænd.
* Administrative medarbejdere med primært opgaver inden for ordremodtagelse og planlægning.
* Mellemledere som fx kørselsforvaltere og planlæggere.
* Selvstændige vognmænd.

Der findes et afgrænset antal professionelle flyttevirksomheder i Danmark, hvoraf 5 - 7 kan betegnes som store efter danske forhold med omkring 30 fast beskæftigede flyttefolk. Resten er små virksomheder.

Der findes også andre transportvirksomheder, som udfører flytteopgaver, herunder især budforretninger. Disse arbejder typisk for private ved mindre flytninger.

De fleste flyttevirksomheder er specialiserede inden for dette område, men i provinsen findes virksomheder, som også udfører godstransport.

**Medarbejderne på arbejdspladserne inden for jobområdet**

De fleste operative medarbejdere har opnået kompetencen gennem en kombination af virksomhedsoplæring og deltagelse på kurser. En del har AMUs grunduddannelse inden for flytteområdet som baggrund, og ca. 10% har en faglært uddannelse som chauffør med specialisering inden for flytteområdet.

Hvor man ikke tidligere har oplevet mangel på arbejdskraft inden for et område, der før havde karakter af at være et løsarbejderområde, taler man nu om begyndende flaskehalsproblemer i de store og moderne flyttevirksomheder, som for længst er gået væk fra at beskæftige løst ansatte, og som nu satser på at tiltrække medarbejdere, som kan påtage sig de mange og forskelligartede jobfunktioner inden for flytteområdet. Der er derfor behov for at uddanne medarbejdere inden for flytteområdet, som kan pakke og emballere korrekt, arbejde med kvalitetsstandarder, og indgå i nye arbejdssammenhænge og organisationsformer.

Det er ikke alle medarbejdere, der er i besiddelse af kørekort til lastbil og påhængskøretøj, men det er en kompetence, som er ønsket af branchen, idet den øger fleksibiliteten. Også gaffeltruck- og krancertifikat anvendes.

Det forventes, at EU fastsætter krav om en obligatorisk grund- og efteruddannelse for erhvervschauffører, som vil omfatte:

* Videreuddannelse i rationel kørsel med vægt på sikkerhed.
* Kompetence i lastning og sikring af gods.
* Kompetence i anvendelse af transportens regler, herunder køre- og hviletidsbestemmelser.
* Sundhed, færdselssikkerhed og miljøsikkerhed, service og logistik.
* Efteruddannelse for alle erhvervschauffører hvert 5. år inden for ovennævnte områder.

De administrative medarbejdere har typisk en erhvervsuddannelse inden for handels- og kontorområdet.

Mellemledere – fx pakmestre, formænd og kørselsforvaltere - bliver ofte rekrutteret blandt de medarbejdere, som har erhvervet sig teoretiske kvalifikationer eller blandt de administrative medarbejdere.

De medarbejdere, der søger eller har beskæftigelse inden for jobområdet har generelle og personlige kompetencer, specifikt læse-, skrive-, regne- og IT-kompetencer, således at de kan anvende og varetage registrerings-, kontrol- og planlægnings- og beregningsopgaver.

De typiske operative medarbejdere inden for flytteområdet er mænd. Området beskæftiger en del flygtninge og indvandrere inden for den del af jobområdet, hvor der lejlighedsvis udføres flytteopgaver.

Mange operative medarbejdere inden for jobområdet har problemer med de grundlæggende almene færdigheder, såsom at læse, skrive og regne. Der er ligeledes et behov for grundlæggende IT-kompetencer.

Medarbejdere i virksomheder, der har flytning som sit hovedarbejdsområde, har behov for fremmedsprogsfærdigheder, idet medarbejderne ofte kommer i kontakt med udlændinge.

**Arbejdsorganisering på arbejdspladserne inden for jobområdet**

Medarbejderen arbejder typisk i sjak, og med megen kundekontakt. Kundebetjening og adfærd på de steder, hvor flytningerne foretages, er afgørende kompetencer for branchen og dens medarbejdere. Dog er der blandt de største i branchen sket en begyndende udvikling hen mod at arbejde i teams.

Arbejdstiderne er vekslende og med meget store krav til fleksibilitet.

Medarbejderen skal kunne klare at tilpasse løsningen af flytteopgaven til uforudsete situationer.

**Beskrivelse af de tilhørende arbejdsmarkedsrelevante kompetencer**

**Flytteområdets konkurrenceforhold, organisering og økonomi**

**Kort beskrivelse af kompetencen og dens anvendelse i jobområdet**

Medarbejderen har forståelse for de økonomiske sammenhænge i en flyttevirksomhed, herunder især hvordan den enkelte flytte- og transportydelse påvirker den samlede økonomi i virksomheden.

Medarbejderen har et grundlæggende kendskab til driftsøkonomiske principper, fx faste og især variable omkostninger.

Den enkelte medarbejder bliver bevidst om de økonomiske konsekvenser af sine handlinger i den samlede logistikkæde.

Medarbejderen har indsigt i flytteområdets konkurrenceforhold og organisering.

**Teknologi og arbejdsorganisering**

I mange virksomheder er der i lastbilen mulighed for aflæsning af drift- og vedligeholdelsesomkostninger m.v.

Dette stiller krav til medarbejderens IT kvalifikationer.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

**Kompetencens udbredelse på arbejdspladser i jobområdet**

Kompetencen finder anvendelse inden for størstedelen af branchen.

**Beskrivelse af de tilhørende arbejdsmarkedsrelevante kompetencer**

**Flytteteknik**

**Kort beskrivelse af kompetencen og dens anvendelse i jobområdet**

Flyttemanden behersker pakning og emballering ved nationale og internationale flytninger, virksomhedsflytninger, flytning af tungt bohave og inventar, kan vende flyttetekniske hjælpemidler samt foretage surring/stuvning af flyttegods.

Der arbejdes også inden for jobområdet med opbevaring af flyttegods, hvilket kræver færdigheder inden for oplagring.

Medarbejderen kan planlægge og gennemføre flytninger og transporter lokalt, nationalt og

internationalt og kan anvende en pc’er i faglige sammenhænge.

Medarbejderen besidder nødvendig samarbejdsevne, sproglige og kommunikative kompetencer, der bidrager til god kundeservice i henhold til virksomhedens kvalitetsprofil. Denne service kan også leveres over for udenlandske kunder og samarbejdspartnere, ligesom medarbejderen om nødvendigt kan begå sig i udlandet i forbindelse med udførelse af international flyttetransport.

Medarbejderen ved hvordan man foretager konfliktafværgelse.

Medarbejderen har kendskab til fremmede kulturer og sprog, og kan anvende denne viden i forbindelse med udførelse af international godstransport.

Medarbejderen har en grundlæggende forståelse for elementær sikkerhed på arbejdspladsen, så vedkommende kan anvende sin viden ved løsning af opgaver, som indebærer sikkerhedsmæssige risici.

Medarbejderen kan forholde sig aktivt til at mindske arbejds- og belastningsskader, og styrke egen sundhed, på baggrund af sin viden om ergonomi, hvordan fysiske og psykiske belastningsfaktorer kan påvirke det enkelte menneske, og hvordan adfærd og holdninger kan påvirke arbejdslivet. Inden for flytteområdet er der især fokus på løfte- og bæreteknik.

**Teknologi og arbejdsorganisering**

Ikke mindst pakning og emballering ved nationale og internationale flytninger er her et særligt fokusområde, hvor arbejdskraftens kvalifikationer er afgørende for, at kvaliteten lever op til en for kunderne tilfredsstillende standard, og hvor medarbejderne selvstændigt kan arbejde med forskellige strategier til en forbedring af miljøet – eksempelvis sortering og genbrug af materialer.

Der er stor efterspørgsel efter medarbejdere, der har indsigt i de fysiske kræfter og klimatiske påvirkninger, som bohave og andet gods og udstyr udsættes for under forskellige transportformer, og som ud fra denne indsigt er i stand til at udføre de arbejdsopgaver, der er ved pakning, emballering og klargøring af bohave til transport - nationalt og internationalt.

Brug af moderne tekniske hjælpemidler og udstyr til løsning af de mangeartede flytteopgaver er med til at gøre arbejdsmiljøet bedre, og samtidigt minimere skader på flyttegodset. Men samtidigt har det bevirket en stor efterspørgsel på medarbejdere med et højere og mere specialiseret kvalifikationsniveau, hvor der lægges vægt på, at medarbejderne kan betjene det nyeste og mest moderne tekniske udstyr.

**Særlige kvalifikationskrav, som er en forudsætning for udførelsen af jobbet, f.eks. certifikatkrav**

Anvendes gaffeltruck eller lastbilmonteret kran har medarbejderen erhvervet certifikat eller fået bevis på kompetencegivende uddannelse.

Medarbejderen skal være i besiddelse af et eller flere af følgende certifikater og beviser:

Kørekort til personbil (B), lastbil (C) og påhængsvogn (E).

Certifikat til gaffeltruck (A og/eller B).

Lastbilmonteret kran D

Certifikat til travers- og portalkran C.

Hvidt kvalifikationsbevis for unge chauffører under 21 år.

Disse – og andre chaufførrelevante kompetencer – erhverves i kompetenceområderne Grundkompetence chauffør – gods og i Godstransport ad landevej.

**Kompetencens udbredelse på arbejdspladser i jobområdet**

Den enkelte operative medarbejder behersker typisk de fleste flyttetekniske kompetencer inden for området, men ikke alle medarbejdere har de anførte kørekort, certifikater og beviser.

**Aktuelt tilkoblede mål**

Niveau kan angives ved enkeltfag.

| **Nummer, niveau og titel** | **EUU** | **Varighed****i dage** |  | **Tilknyttet i perioden** |
| --- | --- | --- | --- | --- |
| 40041 | Den personlige uddannelses- og jobplan | AA | 2,0 |  | 09-09-2014 og fremefter |
| 40137 | Fagunderstøttende dansk som andetsprog for F/I | AP | 10,0 |  | 16-08-2007 og fremefter |
| 40390 | Psykisk arbejdsmiljø i faglærte og ufaglærte job | AD | 2,0 |  | 01-07-2013 til 30-09-2015 |
| 40391 | Arbejdsmiljø inden for faglærte og ufaglærte job | AD | 2,0 |  | 01-07-2013 til 30-09-2015 |
| 40392 | Ergonomi inden for faglærte og ufaglærte job | AD | 2,0 |  | 01-07-2013 og fremefter |
| 40503 | Praktikvejlederens kommunikation med elev/lærling | AD | 2,0 |  | 01-07-2013 og fremefter |
| 40532 | Introduktion til arbejdsmarkedsuddannelserne (F/I) | AP | 3,0 |  | 07-10-2008 og fremefter |
| 40533 | Introduktion til et brancheområde (F/I) | AP | 40,0 |  | 07-10-2008 og fremefter |
| 40534 | Arbejdsmarked, it og jobsøgning (F/I) | AP | 40,0 |  | 07-10-2008 og fremefter |
| 40535 | Introduktion til det danske arbejdsmarked (F/I) | AP | 3,0 |  | 08-10-2008 og fremefter |
| 42819 | Virksomhedsflytning | AK | 2,0 |  | 24-03-2010 til 30-09-2015 |
| 42820 | Anvendelse af flyttetekniske hjælpemidler | AK | 3,0 |  | 24-03-2010 til 30-09-2015 |
| 42821 | Pakning og emballering ved nat. og int. flytninger | AK | 3,0 |  | 24-03-2010 til 30-09-2015 |
| 42822 | Flyttearbejde | AK | 5,0 |  | 24-03-2010 til 30-09-2015 |
| 43343 | Praktik for F/I | AP | 48,0 |  | 01-07-2013 og fremefter |
| 44978 | Jobrelateret fremmedsprog med nuanceret ordforråd | AD | 5,0 |  | 01-07-2013 og fremefter |
| 44979 | Jobrelateret fremmedsprog med basalt ordforråd | AD | 5,0 |  | 01-07-2013 og fremefter |
| 45136 | Flytning af tungt bohave og inventar | AK | 3,0 |  | 01-12-2005 til 30-09-2015 |
| 45139 | Surring eller stuvning af flyttegods | AK | 3,0 |  | 01-12-2005 og fremefter |
| 45215 | Grundlæggende faglig regning | AP | 2,0 |  | 09-01-2015 og fremefter |
| 45347 | Grundlæggende faglig matematik | AP | 3,0 |  | 09-01-2015 og fremefter |
| 45511 | Faglig læsning | AP | 2,0 |  | 09-01-2015 og fremefter |
| 45536 | Faglig skrivning | AP | 3,0 |  | 09-01-2015 og fremefter |
| 45545 | Dansk som andetsprog for F/I, basis | AP | 40,0 |  | 09-01-2015 og fremefter |
| 45567 | Dansk som andetsprog for F/I, alment niveau | AP | 40,0 |  | 09-01-2015 og fremefter |
| 45569 | Dansk som andetsprog for F/I, udvidet niveau | AP | 40,0 |  | 09-01-2015 og fremefter |
| 45571 | Fagunderstøttende dansk som andetsprog for F/I | AP | 10,0 |  | 09-01-2015 og fremefter |
| 45572 | Dansk som andetsprog for F/I, basis | AP | 40,0 |  | 01-05-2006 og fremefter |
| 45573 | Dansk som andetsprog for F/I, alment niveau | AP | 40,0 |  | 01-05-2006 og fremefter |
| 45574 | Dansk som andetsprog for F/I, udvidet niveau | AP | 40,0 |  | 01-05-2006 og fremefter |
| 45917 | Praktikvejledning af eud-elever/lærlinge | AF | 1,0 |  | 27-06-2007 og fremefter |
| 47668 | Grundlæggende faglig regning | AP | 2,0 |  | 01-07-2013 og fremefter |
| 47669 | Grundlæggende faglig matematik | AP | 3,0 |  | 01-07-2013 og fremefter |
| 47670 | Faglig læsning | AP | 2,0 |  | 01-07-2013 og fremefter |
| 47671 | Faglig skrivning | AP | 3,0 |  | 01-07-2013 og fremefter |
| 47848 | EU-Efteruddannelse for godschauffører - oblig. del | AK | 3,0 |  | 03-02-2014 og fremefter |
| 47853 | EU-Efteruddannelse for flyttechauffører | AK | 5,0 |  | 04-02-2014 og fremefter |
| 48012 | Instruktører og elever i praktikcentret | AP | 2,0 |  | 18-12-2014 og fremefter |
| 48013 | Mål og læring i praktikcentret | AP | 2,0 |  | 18-12-2014 og fremefter |
| 48049 | Arbejdsmiljø 1 i faglærte og ufaglærte job | AD | 2,0 |  | 20-04-2015 og fremefter |
| 48050 | Arbejdsmiljø 2 i faglærte og ufaglærte job | AD | 2,0 |  | 20-04-2015 og fremefter |